ועדת העבודה, הרווחה והבריאות, כנסת 17, פרוטוקול מספר 209, 2007-05-15 12:00

משה שרוני: צהריים טובים, אני מתכבד לפתוח את ישיבת ועדת העבודה, הרווחה והבריאות.

משה שרוני: על סדר היום הצעה לסדר היום (דיון מהיר) בנושא אלימות כנגד עובדים סוציאליים, של חבר הכנסת יואל חסון.

משה שרוני: חבר הכנסת חסון, בבקשה.

יואל חסון: אדוני היושב ראש, תודה רבה על קיום הדיון בנושא החשוב הזה.

יואל חסון: בשבוע שעבר הותקפה עובדת סוציאלית בכפר קמה בצפון על-ידי מטופלת שביקשה להחזיר את ילדיה לרשותה.

יואל חסון: היא תקפה את העובדת הסוציאלית, חבטה את ראשה בקיר, וגרמה לאשפוזה בבית החולים לאחר שהתעלפה.

יואל חסון: בעקבות התקיפה שבתו העובדים הסוציאליים לחצי יום.

יואל חסון: רק אתמול הותקפו רופא ואחות על-ידי בנו של חולה בבית חולים שערי צדק.

יואל חסון: הבן שראה את הרופא קושר את ידיו של אביו למיטה כדי לתת לו טיפול, תפס אותו, השכיב אותו על הרצפה וחבט בו.

יואל חסון: אחות שניסתה להפריד בין השניים גם הותקפה על-ידי הבן.

יואל חסון: אנשי צוות רפואי, עובדים סוציאליים, עובדי רווחה וצוותים מטפלים אחרים חשופים באופן תמידי לתקיפות פיזיות, איומים, וקללות מצד מטופלים ובני משפחותיהם.

יואל חסון: ב-25 השנים האחרונות אף היו שלושה מקרי רצח של עובדים סוציאליים.

יואל חסון: למעשה, אין יום שלא מתרחש מקרה אלימות מסוג זה, והתופעה רק הולכת ומחמירה.

יואל חסון: עובדים סוציאליים רבים שסובלים מאלימות מילולית מידי יום אף אינם נוהגים לדווח על כך.

יואל חסון: אני קצת מכיר את הנושא הזה באופן אישי מחברים שעוסקים במקצוע, ולפעמים נראה שזה מקצוע כפוי טובה.

יואל חסון: אך בשונה מאלימות כנגד רופאים ואחיות, קיימת פחות מודעות לאלימות כלפי עובדים סוציאליים.

יואל חסון: בנוסף, בבתי החולים קיימת שמירה משטרתית, וכך גם בסניפי הביטוח הלאומי.

יואל חסון: לעובדים הסוציאליים אין הגנה.

יואל חסון: חייבים לנקוט במדיניות של אפס סובלנות לאלימות, ולנקוט בכל האמצעים האפשריים על מנת למגר את התופעה.

יואל חסון: חשוב לי לומר וחשוב לי גם לשמוע את עמדת המשתתפים בדיון כאן, שאני בוחן יוזמה לתיקון חוק העונשין אשר תקבע עונש מינימום של שישה חודשים לתוקף איש צוות רפואי כהגדרתו בחוק, וזה כולל גם עובדים סוציאליים, על מנת להגביר את ההרתעה והענישה.

יואל חסון: מעבר לכך, אני סבור כי יש לבחון יוזמות נוספות, כגון אפשרות של ליווי משטרתי או אבטחה לעובדים סוציאליים הנפגשים עם מטופלים בעלי פוטנציאל לאלימות.

יואל חסון: קיום השתלמויות לעובדים סוציאליים בנושא התמודדות עם האלימות, וכיוצא בזה.

יואל חסון: תודה רבה.

משה שרוני: יותר טוב להוציא חוק שהמשרדים הממשלתיים חייבים לתת הגנה לעובדים שלהם.

משה שרוני: לאדם שעובד במקום כלשהו יש הגנה, והמשרד חייב לתת לו הגנה.

משה שרוני: נציגת משרד הרווחה, בבקשה.

אהובה קרקובר: האירוע המדובר בכפר קמה בגליל.

אהובה קרקובר: כלומר, ברשות מקומית.

אהובה קרקובר: נעשה אבחנה בין עובדי משרד לבין עובדי רשויות מקומיות.

אהובה קרקובר: עובדי משרד חובת המשרד בהגנתם.

אהובה קרקובר: עובדי הרשויות המקומיות הם עובדי רשויות מקומיות כמו שאר עובדי הרשויות המקומיות.

משה שרוני: אבל, המימון בא מהרווחה.

אהובה קרקובר: לא, המימון לא בא מהרווחה כפי שראשי ערים המימון לא בא ממשרד הפנים, והם לא מקבלים מימון.

אהובה קרקובר: המימון גם שם הוא מימון של הרשות המקומית.

אהובה קרקובר: אנחנו בעד חקיקה, כי גם כאשר קורה אירוע לא תמיד העובדים מוצאים לנכון לפנות בתלונה במשטרה, כי במקרים מסוימים העובדים חושבים שמבחינה טיפולית זה יצור נתק בין העובד למטופל.

אהובה קרקובר: באותם המקרים שכן פונים למשטרה, הטיפול של המשטרה הוא לא מהמשובחים בגלל קוצר ידה, אין לנו טענות אליהם.

אהובה קרקובר: אבל, גם כאשר מוגשת תביעה ברוב המקרים התיק נסגר מחוסר עניין לציבור.

אהובה קרקובר: ברגע שהתיק נסגר מחוסר עניין לציבור אין לציבור עניין להתלונן במשטרה, ואם תהיה איזושהי חקיקה בוודאי שזה בהחלט יעזור.

אהובה קרקובר: יחד עם זאת, החוק הוא לא הפתרון האידיאלי.

אהובה קרקובר: אנחנו צריכים לעשות פעולות מניעה לפני כן.

אהובה קרקובר: יש לנו יחד עם איגוד העובדים הסוציאליים תוכניות להכשרת עובדים.

אהובה קרקובר: מנכ"ל המשרד מינה ביום ראשון שעבר צוות, והיום הצוות מגיש את המסקנות למנכ"ל ולשר לגבי הפתרונות שהמשרד יכול להציע, כולל פתרונות חדשים כדי לסייע בהגנתם של העובדים.

אהובה קרקובר: צריך לזכור שכל דבר שאנחנו עושים מחייב גם את הרשויות המקומיות.

אהובה קרקובר: אם יודעים מראש כמו המקרה של כפר קמה, שיש פוטנציאל לאלימות, היה מצופה מעובדת לזמן שוטר מהמשטרה.

אהובה קרקובר: היא פנתה לראש הרשות וביקשה לקנות גז מדמיע שהוא לא הפתרון האידיאלי, והוא אמר: אין כסף, את לא יכולה לקנות.

אהובה קרקובר: אנחנו נותנים הנחיות מאוד מאוד ברורות ללוות את פקידי הסעד כאשר פקיד הסעד הולך למשפחה, ואנחנו כן מממנים שומר שילך איתה למקום אם ישנו חשש כלשהו שנובע מזה שמוציאים ילד מהבית ויכולים ההורים להתפרץ.

אהובה קרקובר: אנחנו כן נותנים חד פעמית סיוע.

אהובה קרקובר: העניין הוא שלא תמיד הרשויות המקומיות גם כשאנחנו נותנים סיוע, מוכנות לשלם ולממן את הפעולה גם אם אנחנו ניתן את הסיוע.

אהובה קרקובר: כלומר, זה חיבור של כמה דברים.

יואל חסון: האם אתם מחזירים לרשות את הכסף?

אהובה קרקובר: אנחנו מחזירים לרשות המקומית כמו כל דבר.

יואל חסון: והרשות אומרת שאין לה עכשיו מזומנים כדי לשלם.

אהובה קרקובר: כן, הנה המקרה הקונקרטי שהיה.

אהובה קרקובר: על-פי דבריו של ממלא מקום מנכ"ל מרכז השלטון המקומי שרון עזריאל, בשנה הקרובה - ב-2008 - ייעשה סקר מאוד גדול לגבי נושא האלימות ואמצעי המיגון של העובדים הסוציאליים.

אהובה קרקובר: אנחנו כל הזמן עם היד על הדופק בנושא הזה, וכל הזמן מנסים למצוא פתרונות.

אהובה קרקובר: צריך לזכור תמיד שהמקרים שאנחנו עוסקים בהם, לא האוכלוסייה, הם כל כך קשים שתמיד יש איזשהו פוטנציאל לאלימות.

אהובה קרקובר: מעבר להוצאת ילד מהבית, או טיפול בזקנים, או מצבים מהסוג הזה, ישנן גם מטלות חדשות שאנחנו צריכים לשקול אותן בכובד ראש, שהביאו לנו גל אלימות מאוד קשה.

אהובה קרקובר: בחודשים האחרונים היו מקרי אלימות מאוד קשים בנושאים שקשורים לתלושי מזון, ובמקרים אחרים של סיוע קונקרטי לאנשים - לא סיוע של טיפול סוציאלי.

אהובה קרקובר: המקרים האלה מעלים לנו את רף האלימות בצורה משמעותית.

אהובה קרקובר: נניח שעמותה נותנת חמישים מנות מזון, ומאה איש מגיעים מהיישוב אז מה אתה עושה עם אותם מאה איש בהנחה שהם באמת זקוקים?

אהובה קרקובר: כלומר, המערכת משחקת בכל מיני משחקים, וכל מה שאנחנו נעשה אנחנו גם צריכים לראות אלו מטלות מטילים על שירותי הרווחה שהן פוטנציאל אלימות, למרות שלכאורה זה נראה תמים וטוב מאוד.

אהובה קרקובר: אנחנו נופלים על הרבה מקרי אלימות בדברים באמת קונקרטיים שלא בטוח ששירותי הרווחה אמורים - - -

משה שרוני: עו"ד רביב מייזל, בבקשה.

רביב מייזל: עיקר הדיון הוא לגבי העובדים הסוציאליים ולכן כדאי שאני אדבר אחריהם.

יהודית גלנץ: אני מברכת ושמחה על היוזמה לקיים דיון בנושא הכאוב הזה.

יהודית גלנץ: כפי שגברת קרקובר ציינה, משרד הרווחה לא מממן אמצעי אבטחה לעובדים הסוציאליים, וכאילו הרשות המקומית צריכה לממן את העניין הזה, למרות שרוב המשרות ממומנות על-ידי משרד הרווחה.

יהודית גלנץ: ברור ש-75% ממימון המשרות, ממומנות על-ידי משרד הרווחה מלבד מאבטח.

יהודית גלנץ: חלק מההנחיות בונות על צפי -במידה ואתה יודע שיש איזשהו מקרה שעלולה להיות אלימות.

יהודית גלנץ: אבל, איך אפשר לבנות על צפי?

יהודית גלנץ: חלק מהדברים ניתן לצפות, וחלק מהדברים לא ניתן לצפות.

יהודית גלנץ: לגבי נושא האבטחה - היום מקובל שבכל בית קפה, ובכל בית קולנוע יש מאבטח, ובכל רשות מקומית יש מאבטח.

יהודית גלנץ: רק בלשכות הרווחה שלשם מגיעות אוכלוסיות עם מצוקה מאוד מאוד קשה עם פוטנציאל לאלימות בגלל המצוקה שלהם, משום מה זה לא מובן מאליו שיש מאבטח.

יהודית גלנץ: רף האלימות עולה כאשר התנאים הפיזיים של חלק מהמחלקות לשירותים חברתיים עדיין במצב מחפיר.

יהודית גלנץ: לפני מספר שבועות הייתי במחלקה לשירותים חברתיים שיושבים בה חמישה עובדים סוציאליים בחדר אחד קטן.

יהודית גלנץ: איך אפשר לא להתרגז, איך אפשר לא להתפרץ כאשר אדם מגיע טעון?

יהודית גלנץ: הבעיה המעיקה ביותר היא העומס שמוטל על העובדים הסוציאליים.

יהודית גלנץ: עובד סוציאלי לא מסוגל לתת את השירות הראוי ללקוח שלו.

משה שרוני: האם את חושבת שבמשרד הרווחה לא יודעים שחסר להם 250 תקנים לעובדים סוציאליים?

יהודית גלנץ: אני משוכנעת שהם יודעים, והם אפילו מצדדים בטיעון הזה.

יהודית גלנץ: כדאי להיאבק בקטע הזה.

יהודית גלנץ: שמעתי היום את השר, והשר צידד דווקא בעמדה הזאת.

יהודית גלנץ: הוא ניסח אותה הרבה יותר טוב אפילו ממה שאני מנסחת.

יהודית גלנץ: אבל, אני מדברת כרגע על עובדות.

יהודית גלנץ: העובדה היא שהעובדים הסוציאליים בתנאים שהם עובדים בהם, לא מסוגלים לתת את השירות הראוי ללקוח.

יהודית גלנץ: כשאנשים נמצאים במצוקה ובצרה בהחלט, יכול להיות שהם מתפרצים.

יצחק רוזנברג: אני מנהל אגף רווחה ביהוד, ונציג ארגון מנהלים בוועדות נגד אלימות שמופנית לעובדים סוציאליים.

יצחק רוזנברג: דיברו פה על הפוטנציאל של אלימות, ואני רוצה להדגיש שאלימות זה אלימות זה אלימות, גם אם זה מילולית, ובוודאי אם זה פיזית, או כל צורה אחרת שהיא אלימות.

יצחק רוזנברג: חלק מהאוכלוסייה שנמצאת במצוקה בכלל לא מתכוונת אלינו במעשי האלימות.

יצחק רוזנברג: אבל, אצלנו זה מתפרץ, וחלק מזה הוא מכיוון שלא קיבלו את המענה כמו שציינו קודמיי על דברים שבהיגיון היו צריכים לקבל, אבל אין לנו את האמצעים.

יצחק רוזנברג: אנחנו נחשפים לתופעות של אלימות כמעט יום יום.

יצחק רוזנברג: זה לא מקבל ביטוי בתלונות כי חלק מהעובדים אומרים: בין כה לא עושים שום דבר, אין ענישה, האוכלוסייה הזאת מגיעה שוב ואנחנו נצטרך לראות אותם ולהתמודד איתם.

יצחק רוזנברג: למנהל אגף רווחה אין בכלל רשות להגיד לפונה אלים שלא יגיע מחר.

יצחק רוזנברג: כלומר, אין סנקציות כל זמן שאדם לא נענש וקיבל איזושהי התראה מבית משפט.

יצחק רוזנברג: אני רואה ארבע פעולות שצריך לעשות בגדול.

יצחק רוזנברג: קודם כל, מניעה ראשונית.

יצחק רוזנברג: כלומר, יש לתת תנאים סבירים.

יצחק רוזנברג: למשל, מבנה כמו שצריך, חדר קבלה כמו שצריך.

יצחק רוזנברג: יש צורך בתנאים אופטימאליים שנותנים את האווירה הנינוחה.

יצחק רוזנברג: כשבאים למשרד בו יש אווירה נינוחה ושטיחים, אז אנשים מתנהגים בהתאם.

יצחק רוזנברג: שנית, יש צורך באמצעי התגוננות שונים.

יצחק רוזנברג: זה יכול להיות טלוויזיה במעגל סגור שעולה היום ממש גרושים, עם שליטה ובקרה של כניסה ויציאה של אנשים.

יצחק רוזנברג: זה יכול להיות שומר, גז מדמיע, לחצני מצוקה, קשר ישיר למשטרה, לקב"ט – כל גורמי האבטחה והביטחון.

יצחק רוזנברג: דבר נוסף, הדרכת העובדים ועריכת השתלמויות לעובדים בנושאי התגוננות, ואיך להתמודד עם אלימות.

יצחק רוזנברג: יש צורך גם בהדרכת השומר כי בדרך כלל מדובר בפקיד קבלה.

יצחק רוזנברג: לפעמים גם ההתייחסות שלו לאדם כבר יכולה להשפיע ולהרגיע.

יצחק רוזנברג: למשל, אפשר לקבוע עובד במחלקה שהוא יהיה אחראי על הנושא ויעשה בקרה, פיקוח, וידאג לאמצעי הגנה וכו'.

יצחק רוזנברג: שלב אחר הוא הטיפול באלימות כאשר מתרחשת אלימות.

יצחק רוזנברג: כלומר, איך להתגונן כאשר מתרחשת אלימות.

יצחק רוזנברג: למשטרה יש סדרי עדיפויות, ולפעמים המשטרה מגיעה לאחר שהנזק נעשה.

יצחק רוזנברג: צריך להגדיר את הנושא הזה כך שהוא יהיה בסדר עדיפות גבוה של המשטרה.

יצחק רוזנברג: המשטרה מבקשת שהעובד יבוא ויגיש תלונה.

יצחק רוזנברג: אבל, הרבה פעמים העובד צריך לחכות בתור של ממתינים עד שמגיע התור שלו להגיש תלונה.

יצחק רוזנברג: לדעתי, פה צריך לתת עדיפות לעובד.

יצחק רוזנברג: כמובן שהרשות המקומית צריכה להתערב.

משה שרוני: משרד הרווחה והרשויות המקומיות צריכים לשכנע את המשטרה שיש לנושא הזה עדיפות על.

משה שרוני: אפשר להגיע להסכמה די טובה בנושא הזה, הם רק צריכים לסכם את זה.

יצחק רוזנברג: השותפות והאחריות היא של יותר גורמים.

יצחק רוזנברג: זה מתחיל מהרשות המחוקקת שצריכה אולי לחוקק עוד חוקים בתחום האלימות, זה הרשות השופטת שתעניש כמו שצריך, ולא שלמחרת יבוא האדם ויצחק עלינו.

משה שרוני: אתה צריך לקחת בחשבון שאדם מגיע ללשכה סוציאלית כאשר הרבה דברים מעיקים עליו, ואין פתרונות, הוא לא מקבל פתרון.

משה שרוני: העובדה שהוא לא מקבל פתרון היא המניע לאלימות ולהשתוללות.

יצחק רוזנברג: האם זאת הצדקה?

משה שרוני: לא אמרתי שזו הצדקה, אבל אפשר למנוע את זה.

משה שרוני: משרד הרווחה צריך לפנות לראש הממשלה ולהגיד לו שמשרד הרווחה נמצא היום במצב שהוא לא יכול לתפקד.

משה שרוני: אם אני הייתי עובד סוציאלי הייתי משכנע את כולם לא לבוא לעבודה.

משה שרוני: לא יכול להיות שמתעלמים כבר כמה שנים מהמחסור בעובדים סוציאליים.

משה שרוני: חסרים 250 תקנים ואין תקציב.

משה שרוני: בשביל מה אני מחזיק משרד עם עובדת סוציאלית אם היא לא יכולה לפתור את הבעיה?

משה שרוני: זוהי הנקודה.

משה שרוני: אני לא מצדיק אלימות, אבל זה הגורם לאלימות.

משה שרוני: את האלימות צריך למנוע בעזרת משאבים.

יואל חסון: הבעיות האלה הן לא חדשות, הן לא בעיות של הממשלה הזאת ולא בעיות של הממשלה הקודמת.

יואל חסון: אבל, הממשלה הזאת כן הגדירה לעצמה שינוי סדרי עדיפויות, וגם ראש הממשלה במינוי האחרון של שר הרווחה הגדיר.

יואל חסון: יש שר רווחה חדש שהוא מאוד דומיננטי, יש לו השפעה גדולה מאוד על ראש הממשלה.

יואל חסון: אני חושב שהוא אחד משרי הרווחה החזקים ביותר שהיו בשנים האחרונות.

יואל חסון: השאלה היא, האם אתם ממליצים לשר להעביר את התקציבים הקיימים או החדשים לנושא הזה?

יצחק רוזנברג: היושב ראש אמר שאם יתנו תקציבים לנושאים האחרים לא תהיה אלימות.

יואל חסון: את זה אפשר להגיד תמיד על עוד הרבה דברים.

משה שרוני: הנושא הוא קרדינאלי, הוא כבד.

משה שרוני: אם אנחנו באים לכאן ודנים בדיון מהיר בנושא זה, הממשלה חייבת לדעת שהמנורה האדומה כבר נדלקה, נקודה.

משה שרוני: השאלה, היא איך מכבים את המנורה.

משה שרוני: כל אחד יכול לתת סיסמאות, אבל השאלה היא מהם הפתרונות כדי למנוע אלימות, זו הנקודה המרכזית בנושא זה.

אהובה קרקובר: הזכרתי שביום ראשון שעבר מונה צוות במשרד להציע פתרונות.

אהובה קרקובר: הצוות מגיש היום את ההמלצות שלו לשר ולמנכ"ל.

אהובה קרקובר: אני מקווה שתוך פרק זמן לא ארוך יהיו אי אלו פתרונות.

אהובה קרקובר: אבל, מאחר והחומר טרם הוגש אני לא יכולה להתייחס לפרטים שבו.

אהובה קרקובר: אני מניחה שכאשר השר והמנכ"ל יראו את החומר, הם יתייחסו אליו.

משה שרוני: אני מקווה שימצאו פתרונות לאחר השיחה שלי עם שר הרווחה.

משה שרוני: אני לא אומר שהפתרון צריך להיות פתרון של מאה אחוזים, אבל צריכים להתחיל בהדרגה עד שמגיעים למקסימום.

משה שרוני: אי אפשר לבוא ולטעון תמיד שיש אלימות, צריך לתת פתרון ולמנוע את האלימות.

מיכה הרן: אני רוצה להביא לידיעת

מיכה הרן: כם שיומיים לאחר האירוע בכפר קמה, הוצתה לשכה בשפרעם.

מיכה הרן: אנחנו מודעים לגל עכור של אלימות כלפי עובדים סוציאליים וכלפי המוסדות שהם מייצגים.

מיכה הרן: מה שהוא קורה הוא נורא.

מיכה הרן: יש הצתות, יש הטרדות, יש איומים, יש תקיפות, יש פגיעה ברכוש.

מיכה הרן: בלשכה בקרית-ים עובדים חמישים עובדים, ואין שם אפילו לא שומר אחד.

מיכה הרן: איך דבר כזה יכול להיות?

מיכה הרן: לא מדובר במשרדים שבהם עובד אדם אחד, שניים או שלושה, אלא מדובר בלשכה שבה מועסקים חמישים עובדים.

יואל חסון: בבעלות מי הבניין שם?

מיכה הרן: אני לא יודע.

יואל חסון: האם הבניין הוא עירוני, ממשלתי?

רחל אנגלברג: הכול עירוני.

מיכה הרן: זוהי רק דוגמה אחת.

מיכה הרן: אני חושב שישנן בערך 30% או 40% לשכות שבהן אין מיגון, אין אמצעי הגנה, אין שמירה, אין אבטחה, אין לחצני מצוקה.

מיכה הרן: איגוד העובדים הסוציאליים מצפה שהמשרד יהיה שותף פעיל בעריכה של קורסים והשתלמויות לעובדים סוציאליים בנושאים כמו יציאה ממצבי מצוקה ומאלימות.

מיכה הרן: אנחנו מבקשים שהמשטרה תיתן עדיפות לאירועי אלימות, ושלא תסגור תיקים, ושגם הפרקליטות לא תסגור תיקים מחוסר עניין לציבור.

מיכה הרן: במציאות הקיימת אי אפשר לפעול.

מיכה הרן: השאלה המרכזית היא, מי צריך לממן את השמירה?

מיכה הרן: האיגוד בדעה שצריך לקבוע תקציב ייעודי לנושא השמירה.

משה שרוני: השלטון המקומי יחד עם משרד הרווחה צריכים להגיע לאיזשהו הסכם, ולפתרון טוב בנושא הזה.

משה שרוני: אני בטוח שהם יכולים להגיע לזה בלי שום בעיות.

יואל חסון: אין כאן ויכוח על העניין שישנו צורך.

יואל חסון: אני מציע שהוועדה תבקש ממשרד הרווחה להציע איך משרד הרווחה מתמודד עם הבעיה הזאת של מחסור באבטחה כפי שהיא עולה כרגע.

יואל חסון: את אמרת שאתם מקצים תקציב לטובת אבטחה בצורה של הקצבה לרשות, אבל הרשות ברגע עצמו לא יכולה להוציא את הכסף לממש את זה.

אהובה קרקובר: אמרתי שישנם מקרים שצריך להצמיד לעובד הסוציאלי שהולך לביקור בית, מאבטח או שומר.

אהובה קרקובר: למקרים הבודדים האלה אנחנו נותנים.

יואל חסון: אבל אבטחה קבועה במבנים אין.

אהובה קרקובר: אבטחה קבועה המשרד שלנו לא מממן.

יואל חסון: הייתי מציע שמשרד הרווחה יציג לוועדה תוך זמן מוגדר, כיצד הם מתמודדים עם נושא מימון הרשות לאבטחה הכוללת.

רביב מייזל: אני מברך על הדיון.

רביב מייזל: ההסתדרות הרפואית מטפלת בנושא אלימות בכלל כנגד צוותים רפואיים, והעובדים הסוציאליים הם כמובן חלק מהצוות הרפואי על-פי חוק, ובפרט כמובן רופאים.

רביב מייזל: אני מצטער שאין כאן נתונים לגבי היקף התופעה.

אהובה קרקובר: יש לנו נתונים גם שלכם וגם שלנו.

רביב מייזל: יש לי נתון שאני חושב שהוא קצת יהמם אתכם.

רביב מייזל: נערך מחקר באוניברסיטה העברית בשנת 2005, והתוצאה שם היא ש-75% מכלל צוותי חדרי המיון בבתי החולים בישראל אמרו שהם חוו אלימות בשנה שקדמה למחקר, כלומר בשנת 2004.

רביב מייזל: מדובר ב- 75% מכלל הצוותים הרפואיים.

רביב מייזל: הם דיווחו לאוניברסיטה העברית.

אהובה קרקובר: אבל, לא למשרד הבריאות.

רביב מייזל: הר"י מפעילה גם כן מוקד אלימות כלפי רופאים, והדיווחים אצלנו מגיעים כמעט ברמה יומית.

רביב מייזל: הדיווחים הם בוודאי לא כל המקרים שקורים.

רביב מייזל: הטיפול הנכון מבחינת המחוקק זה באמת אם חבר הכנסת חסון יקדם את אותה הצעת חוק שהוא דיבר עליה, להחמיר את הענישה.

רביב מייזל: זה אולי הפתרון הכי מהיר והכי נגיש, משום שחינוך והסברה ובניית מבנים הוא נכון, ואנחנו תומכים בזה, אבל זה פשוט ייקח הרבה יותר זמן.

רביב מייזל: אני מאוד אשמח אם חבר הכנסת חסון יוכל לקדם את הנושא הזה.

יואל חסון: האם אתם חושבים שהגברת הענישה היא אמצעי מרתיע?

אהובה קרקובר: זה אמצעי מרתיע, אבל זה לא חזות הכול.

אהובה קרקובר: זה במפורש רק חלק.

אהובה קרקובר: יש מקרים כמו שציינתי קודם, שאירוע מילולי לא סימפאטי לא צריך להיות.

אהובה קרקובר: אבל כפי שאמר היושב ראש, זה נובע מאיזושהי אי יכולת לתת את המענה.

אהובה קרקובר: לכן, צריך לעשות אבחנה בין סוגי האירוע.

אהובה קרקובר: לא על כל אירוע אתה הולך לתביעה משפטית.

אהובה קרקובר: אבל, במקרים החמורים מענה של חקיקה הוא בהחלט יהיה מענה טוב, כי עד היום אנחנו במצבים שבהם תיקים כל הזמן נסגרים, וזה לא עושה שום דבר.

רביב מייזל: הנושא מספיק חשוב, אולי כדאי לעשות הצעת חוק מטעם הוועדה.

משה שרוני: הוועדה לא יכולה.

משה שרוני: פתרון של ענישה הוא פתרון של שלב אחד, וישנם עוד הרבה פתרונות.

משה שרוני: אני רוצה לסכם את הדיון.

משה שרוני: הוועדה רואה בדאגה תופעות חמורות של אלימות כלפי צוותים רפואיים, עובדים סוציאליים ופקידי סעד.

משה שרוני: הוועדה קוראת לשר הרווחה ולשר האוצר לבחון את טענתם של העובדים הסוציאליים בכל הנוגע לעומס העבודה המוטל עליהם, ולתנאי עבודתם המהווים מרכיב חשוב במקור לאלימות כלפי העובדים הסוציאליים.

משה שרוני: הוועדה קוראת למשרד הרווחה ולמשרד לביטחון הפנים, לבוא בדברים עם מרכז השלטון המקומי בדבר המאמצים להגנתו של העובד הסוציאלי, כמו טלוויזיה במעגל סגור, אספקת גז מדמיע, התקנת לחצני מצוקה, ליווי ואבטחה בפגישות עם מטופלים מסוכנים.

משה שרוני: הוועדה דורשת משר הרווחה להגיש לה בתוך שבועיים ימים את המהלכים שיקבע לשיפור ביטחונם של העובדים במחלקות לשירותים חברתיים.

משה שרוני: תודה רבה, הישיבה נעולה.